b"\n_START_ARTICLE_\nMaurice Zolotow\n_START_SECTION_\nBarndom\n_START_PARAGRAPH_\nMaurice Zolotow ble f\xc3\xb8dt 23. november 1913 i New York. Han studerte ved University of Wisconsin-Madison.\n_START_SECTION_\nKarriere\n_START_PARAGRAPH_\nZolotow begynte \xc3\xa5 jobbe for Billboard, som den gang dekket hele underholdningsindustrien, og ikke bare musikk. I l\xc3\xb8pet av karrieren jobbet han ogs\xc3\xa5 for blant annet Life, Look, Collier's Weekly og Reader's Digest._NEWLINE_Biografien hans om Marilyn Monroe fra 1960 var den f\xc3\xb8rste som ble publisert mens hun fortsatt var i live. Zolotow skrev ogs\xc3\xa5 biografien Shooting Star om John Wayne, Billy Wilder in Hollywood om den Oscar-vinnende regiss\xc3\xb8ren og manusforfatteren Billy Wilder, og Stagestruck: The Romance of Alfred Lunt and Lynn Fontanne om Broadway-skuespillerne Alfred Lunt og Lynn Fontanne. I tillegg skrev han kortere biografier om blant annet Tallulah Bankhead, Walter Matthau, Grace Kelly og Milton Berle. _NEWLINE_Zolotow skrev ogs\xc3\xa5 av og til om mat og alkohol, og publiserte flere artikler om sistnevnte for Playboy.\n_START_SECTION_\nPrivatliv\n_START_PARAGRAPH_\nI 1938 giftet Zolotow seg med Charlotte Zolotow. Ekteparet fikk barna Steve Zolotow og Crescent Dragonwagon sammen, f\xc3\xb8r de ble skilt i 1969._NEWLINE_Zolotow bodde st\xc3\xb8rstedelen av livet i Hastings-on-Hudson i New York, men flyttet til Los Angeles etter skilsmissen. Han d\xc3\xb8de 14. mars 1991."